CELEX: C2007/247/21
Language: mt
Date: 2007-10-20 00:00:00
Title: Kawża C-373/07 P: Appell imressaq fit- 3 ta' Awwissu 2007 minn Mebrom NV kontra s-sentenza mogħtija fil-Qorti tal-Prim'Istanza (It-Tieni Awla) fit- 22 ta' Mejju 2007 fil-kawża T-216/05, Mebrom NV vs Il-Kummissjoni tal-Komunitajiet Ewropej

20.10.2007   
            
            
               MT
            
            
               Il-Ġurnal Uffiċjali ta’ l-Unjoni Ewropea
            
            
               C 247/17
            
         Appell imressaq fit-3 ta' Awwissu 2007 minn Mebrom NV kontra s-sentenza mogħtija fil-Qorti tal-Prim'Istanza (It-Tieni Awla) fit-22 ta' Mejju 2007 fil-kawża T-216/05, Mebrom NV vs Il-Kummissjoni tal-Komunitajiet Ewropej
   (Kawża C-373/07 P)
   (2007/C 247/21)
   Lingwa tal-kawża: L-Ingliż
   Partijiet
   
      Appellanti: Mebrom NV (rappreżentanti: K. Van Maldegem, avocat, C. Mereu, avocat)
   
      Appellata: Il-Kummissjoni tal-Komunitajiet Ewropej
   Talbiet ta' l-appellanti
   L-appellanti titlob lill-Qorti tal-Ġustizzja sabiex:
   
               —
            
            
               tiddikjara l-preżenti appell ammissibbli u fondat;
            
         
               —
            
            
               tirrevoka s-sentenza tal-Qorti tal-Prim'Istanza tat-22 ta' Mejju 2007 fil-kawża T-216/05;
            
         
               —
            
            
               tiddikjara t-talbiet tar-rikorrenti fil-kawża T-216/06 ammissibbli u fondati;
            
         
               —
            
            
               tilqa' r-rikors għal annullament magħmul fl-ewwel istanza jew, sussidjarjament, tirrinvija l-kawża lill-Qorti tal-Prim'Istanza sabiex tiddeċiedi fuq il-mertu; u
            
         
               —
            
            
               tordna lill-Kummissjoni tbati l-ispejjeż taż-żewġ proċeduri.
            
         Motivi u argumenti prinċipali
   L-appellanti ssostni li l-Qorti tal-Prim'Istanza ma żguratx li jiġi osservat id-dritt fl-interpretazzjoni u fl-applikazzjoni tad-dritt Komunitarju, kif għandha tagħmel skond l-Artikolu 220 KE. Is-sentenza appellata ċaħdet ir-rikors għal annullament abbażi ta' interpretazzjoni u applikazzjoni żbaljata ta' l-Artikolu 3, 4, 5, 6 u 7 tar-Regolament Nru 2037/2000 (1). Barra minn dan, is-sentenza mhijiex motivata b'mod suffiċjenti u konsistenti u fiha diversi żbalji ta' dritt u distorsjoni tal-fatti fil-proċess. L-appellanti ssostni li l-Qorti tal-Prim'Istanza iddeċidiet, żbaljatament, li l-appellata kellha dritt li tikkonkludi li l-kwoti ta' importazzjoni ma kinux għadhom jingħataw lill-importaturi iżda mill-Artikolu 7 tar-Regolament jirriżulta li, mill-2005, il-kwoti kienu allokati lill-fumigaturi biss (jiġifieri lill-utenti u mhux lill-importaturi). Il-Qorti tal-Prim'Istanza ddeċidiet li f'dan ir-rigward l-Artikolu 7 tar-Regolament 2037/2000 ħalla l-għażla f'idejn l-appellata. Barra minn dan, l-appellanti tissottometti li l- Qorti tal-Prim'Istanza naqset milli tevalwa kif jixraq jekk l-appellata għamlitx użu aċċettabili mill-allegata diskrezzjoni tagħha f'dan ir-rigward. Il-Qorti tal-Prim'Istanza naqset ukoll milli tirrikonoxxi li l-appellata aġixxiet ultra vires u, barra minn hekk, ma evalwatx u ma indirizzatx tajjeb il-kwistjoni dwar jekk l-appellata marritx kontra l-aspettattivi leġittimi ta' l-appellanti. Fl-aħħar nett, huwa sostnut li l-Qorti tal-Prim'Istanza naqset ukoll milli tikkunsidra b'mod komplut u kif jixraq l-argumenti ta' l-appellanti kif ippreżentati fir-rikors.
   
      (1)  Ir-Regolament tal-Parlament Ewropew u tal-Kunsill (KE) Nru 2037/2000, tad-29 ta' Ġunju 2000, dwar sostanzi li jnaqqsu s-saff ta' l-ożonu (ĠU L 244, p.1).